정조 22년 · 목
義禁府啓言大邱判官洪履簡原情以爲繡啓論列中災結事則河西一面通面全災而反畓甚多係是事目之外初不擧論及夫槪狀勘來之後以反畓而獨漏終至白徵則誠所不忍故以四十餘結分徵於各面書員竝與槪狀之數而通同分給成出災牌四件一則在官一則在面一揭通衢一分民夫而該面原災二百十結卽營勘之實數也二百五十結卽自邑添俵之實數也繡衣則以原俵中所無四十結之存於災牌致疑於該吏舞弄此果眞箇舞弄則必以存於原俵者縮於災牌然後始可弄手而此則俵民之數加於勘營之數官牌民牌旣不差錯原俵加俵各有段落元不疑眩一按可知還穀事則本邑內外六倉所捧之數爲屢萬石吏輩之暗中反弄則待賑撤還畢之日卽當逐庫閱視繡衣入府以吏輩私錄較看糴案執得七百石相左以爲該色幻弄之跡繡衣離發後卽爲反庫則雖無虧欠倉吏私記之與糴案差錯如此不能趁早査出之罪在所難免穀品麤劣事則昨年本邑入於最尤甚三十四面內二十三面又爲最尤甚面則一境之大無可知以若災形較若當捧停退代捧之惠澤非不周洽而如欲一直精擇則不惟其勢之末由闔境所收殆無完殼災面所捧則或不無闊狹而倉屬之夤緣爲奸難保必無莫非渠罪至於冤布事則本邑軍額爲一萬四千名而一境之內有四衙門十二祠院括丁之難推此可知莅任以後漸次塡充者亦爲八百之數而尙有未盡者若欲一時盡充則歉歲民情最善繹騷擬待麥熟後收籍單之日繡衣之來知委里任捧此數爻故以各營募屬卽爲塡代而追後細査不至如是之多身爲守令全然辜負罪合萬死云請刑推得情敎以俵結加於營簿倉在亦云無欠籍令果然如此冤布之懲數甚夥多雖有百番可恕之端惟彼白骨不頉役一事焉逭嚴法重繩近從畿甸十邑將欲推及於他邑他道姑寬期限俾各容旋則渠獨裒如如莫聞知敢於爰辭又欲發明爲先以冤徵實數幾許更卽推問今欲分遣宣傳官逐面叩覈以考渠供相左與否到此渠雖一直隱諱寧或終不發覺切苦者軍布至冤者徵骨今於現發之餘萬一循例照律何以慰無告而謝無辜乎多年在任尙不釐正委折反復究詰期於得其情實以聞又啓言漆谷前府使尹養儉原情以爲昨年嶺邑歉荒漆谷爲尤甚捧糴一節實難以常年責之牛巖八莒兩倉所捧果不無麤劣而至於山倉則係是軍餉各別檢飭務盡精實若一例論斷歸之於空殼則難免不察之罪渠貶遞旣在未畢捧之前而所捧亦過半則亦豈敢分罪於他修城錢米事則錢爲三百兩米爲三十三石每年隨毀隨補而用餘則自歸官用者旣成謬例渠莅任之後城門城堞隨處重修而其所兩年零餘合爲二百四十九兩果爲犯用難免襲謬之罪五邑守番錢加捧事則番錢自該邑收捧以納則渠雖欲染指其勢末如之何況當歉歲亦豈有加徵之理南倉錢放債民間事則此錢元非六百兩乃七百兩而昨年官舍或新建或修葺而所入物力無以辦備以此意論報營門得南倉無邊錢七百兩以三分邊出給邑吏中稍實者受邊補用至於民間放債初無是事而料販取息之罪在所難免云所當請刑曾經宣傳官請議處敎以人非憒劣而爲吏不良此輩須施加一倍之律庶爲年少有地處者與恤舊收錄者不能謹愼不念報效之類之戒鑑勘簿誰某謬例有無無甚輕重何異兩五之十各別嚴勘以聞又啓言永川前郡守沈公著原情以爲四百石還租直捧賑所事則本邑有賑廳名色每年元還中四百石劃送若値賙賑之時以此取用若値豐歲依元還分給今年之賑非公伊私則其所取用不可不還充故渠自備五百兩錢出給倉色使之追後貿充雖是暫時貸用莫非襲謬之罪火稅加捧事則本郡火粟元總不過百結而時起則爲累千結丙辰年山田大登從實執卜比之本總可謂十倍以此加執則不知爲幾結而以寧失之意只執八十一結昨年則山田大歉不但所執八十結之還給元總百結內四十結又爲減給者實出於隨時闊狹所謂朝陽閣卽通信使餞宴都會處而年久頹圮不得不趁卽修補以八十結火粟加捧者八百兩經紀重修而太半不足故南倉錢一千五百兩以三分邊放債利條五百兩取用於重修之時結錢事則丙辰三稅收捧大同錢邊末稍未收萬無可捧之勢以結錢一千五百兩先爲充納待秋成收殺畢納丁巳結錢一千二百兩又於大同條推移充納亦於秋成後畢納而推移換納之罪亦安得免牟條幼弄事則實未知指的何事無以仰對還穀作錢事則繡衣出道時急搜首吏家私藏捉得一張文書非踏印而乃是私文書首吏與倉色符同爲此假令件記不得行奸有此現捉渠則實無所犯而吏輩㥘於刑威有此誙告豈不萬萬至冤單代事則米太當捧爲數萬石之多而歲値失稔萬無本色準捧之道故其所單代至於九千五百石之多而吏奴之最難捧者亦不免混入白骨徵布事則本郡民俗抵死避役所謂物故太半僞頉繡衣出道之時卽使代定故急括募屬盡爲代定而莫非奉職無狀之罪云請刑推得情敎以王府體貌何等尊重口招法意尤爲嚴密則事關肥已名登繡啓之囚略略盤覈草草捧招殆近於塞責者果何道理乎卿等推考更爲逐條嚴問而除却諸般論列放債之什收六七寧有如許不法而白骨冤徵歸之其然豈然之科竝與賣穀一款敢生發明之計一有現發尙難逭當律此與此外之犯不一其端而一味漫漶情狀痛駭今番則使之無敢如初隱諱一一得情然後修心啓目以聞又啓言古阜郡守申史源原情以爲渠矇不覺察稅米需米雜役米濫捧之說至登繡啓何敢發明作廳事則賣其廳畓而富戶助給從前謬例渠不能操切亦未矯單則難免其責材木之用元非勒取而初不給價登諸繡啓則亦無辭可卞本邑前無客舍只有殿牌奉安堂數間舊制薄陋忽地頹壓而作廳之造在於春間奉安堂之建在於秋末實非同時營造而觸事僨誤不職之罪在所難逭云請刑推得情敎以都是柔不事其事之致聞於邑民之呼以佛祖其能相反於侵虐可以推知才之不逮非渠之罪如許弊邑如彼僨事己料於差遣之時畀以閒處庶免大過以公罪勘以相當律仍令該曹無弊邑相換竝令除朝辭催促赴任又啓言金堤郡守徐季修原情以爲分賑不精事則本郡之昨年歉荒實爲一道之最故捧還時擇其最精分賑時又爲簸揚斗升必準糜粥必實今此繡啓旣以不精論列何敢爲自明之計捧稅過濫事則本郡捧稅例有作夫之規每夫收合統內各人之穀作石以納而統首輩每以濫捧爲言船人則每以精捧爲言彼此互相稱怨便成恒習當此大歉熟知此弊故親自監量務從平均繡啓旣以過濫爲言亦何敢爲自明之計吏逋之混入停退事則昨年還穀之自營門分數停退者各穀爲三千六百石零抄出其最無告最難辦者曉諭德意逐名懸停外倉色吏以其逋穀作爲虛名潛在弄奸而事在分留反庫之前故矇未摘發溺職之罪亦無所逃還上科外出秩增加事則本郡雇馬廳乃是民役酬應之所而其所需用鄕中民人齊會磨鍊上下乃邑規也乙卯正月前等時色吏逋欠至於六百三十兩之多故鄕人等以其誤薦之罪替當色吏之逋而受出還穀一百三十六石卽爲充納渠到任後因民人之齊訴移錄還捧於色吏處自是厥後給還一事仍成謬例其受還之多寡實緣公用之有無弊到極處宜思變通而才淺識短未免因循册客捧賂頉役事渠設白日場而士人朴慶源稍有文翰屢占巍等時或接見矣昨年秋慶源假稱册客慫慂土民至於受賂現發於廉探中卽爲捉囚報營嚴訊推給厥錢莫非渠不能檢飭之罪族侄樣畓事渠族侄居於隣邑再娶於萬頃朴文采處文采與渠適有面分而昨冬竝爲來見故果以顧念女壻之意有所云云則文采果以二石落畓自筆衿給云今以自官樣奪誣訴於繡行實是意慮之所不到而干涉之失實無所逃衙祿官需偏徵回浦事則本郡地形西南近於海東北遠於海故田稅大同之上納京司者使近海之西南諸面全當衙祿官需之收納官家者使遠海之東北諸面輪回者自是邑例回浦卽東北中一面而闔境大歉之中稍爲登熟衙祿官需比他面無一怨言最先來納停退命下之後以其稍實之致停退數爻不及於災面則始發反羡災面之言若欲射利則何故不徵於災面而反責於豐面乎旣有民怨則不善分排之罪實無所逃邸吏役價事則本以戶役米上下而戶米卽民庫所出也以昨秋之民勢萬無逐戶捧米之望故不得不依本邑及他邑通行之謬例以還穀當捧條中計數代給以爲代捧還充之計而莫掩襲謬罪合萬殞云請刑推得情敎以除刑推議處仍爲照律以聞又啓言臨陂縣令南省老原情以爲渠當設賑躬執抄飢四千飢口存拔之際參互見聞邑底居民之至窮無依者亦皆一例抄入則間或有官吏之族屬勢所不免繡行之到本縣也謂以色吏六寸親之濫入飢口有所推治而其實則乃是外村飢民有與之同姓名者至於賑粥事自初至終列鼎官庭躬自監饋道伯巡賑時四千飢口自官家有難一齊炊粥故數百盆中八十盆粥資依例分掌於邑底所居吏民之稍饒者每一飢口米二合五夕依定式分排則一盆容入爲十六椀十六椀粥米乃是官斗四升官斗四升以村升較之果爲二升五六合愚民之認以爲二升五合至登於繡啓者事勢固然矣無往非罪云請刑推得情敎以除刑推議處仍爲照律以聞又啓言沃溝前縣監尹行喆原情以爲渠待罪本縣時還穀事則繡衣出道後親爲反庫三石米斛量則爲二斛二斗以此推之每一石當爲十斗餘租一石斛內不足爲數斗許以此推之每石當爲十三斗繡啓論列未知何所指的純殼半租事則昨年歉歲所捧穀品不無精麤之混而純殼半租恐涉過當饒戶得免貧民多受事則儲置米改色今至十二年故民多不願其間安知無此等之弊謂賑無益痛其民俗之飽去饑附偶有此妄率之言治第營田事則渠以貧寒之人屢載居官果以廩餘薄田陋屋有所營置行賂立證云者果有傳之者而言于公堂則莫非渠妄率之致昨冬投印事則渠素有痰病五載瘴鄕實有死生之憲且有子息成婚事請由營門則終不聽施故果有投印之擧時値歉歲有此妄擧無非罔赦之罪云所當請刑曾經侍從請上裁敎以除却諸般條件之繡啓囚供同異姑無論謂賑無益云云痛民俗之飽去饑附而然而投印於營賑方張之時者甚非仁人之心亦難掩避苦之跡何乃太忽於躬厚人薄之戒乎有百可恕之端卽此一款不但難赦曾見其人頗甚瞭然然而犯科非故犯而何待畢賑擬欲嚴處添以新發之案投嶺放海卽其當律別樣嚴加照律以聞又啓言大靜前縣監高漢祿原情以爲渠到任在於乙卯六月而伊時則以年事之荐歉汨於濟飢未能周察島中事而丙辰五月以後兇孼隄防之節別定將吏使之晝夜譏探朝夕考察自以爲十分嚴切有此假名傳信狼藉通貨之擧摘發於渠遞職之際奸謀之至巧雖云難測安敢曰不知乎萬殞猶輕云請刑推得情敎以事勢似然分揀放送又啓言沙斤前察訪金樂祖從重論杖一百收贖告身盡行追奪私罪施行允之敎以功減一等